text: V.
  Ante omnia Senatum auxit, Patribus centum adjectis. Senatus, inquit Florus, majestatem numero ampliavit. Caeterum id ejus judicium neque rectum, neque pro Prisci destinatione est. Ego enim arbitror non tam ampliatam hac accessione, quàm imminutam esse Senatus auctoritatem. Nam haec quo cum pluribus communicatur, eo ipso sit minor. Ergo Livium audiamus; Centum, dicit ille, in Patres legit; factio haud dubia Regis, cujus beneficio in Curiam venerant. Sufficiebat, nimirum, prior numerus Senatui & Reipubl. sed non Principi qui cum non nesciret, se esse transmarinae originis; priores Senatores aliorum beneficio in curiam adlectos; tantoque se, abfentem imprimis ab urbe, & in bello occupatum, adversus insidias, maximè filiorum Anci, futurum securiorem, si verè suos, suaque auctoritate ad eam dignitatem evectos, tantoque magis sibi obstrictos in Senatu haberet, hunc numerum priori adjiciendum prudenter judicavit. Neque in eo consilio quidquam improbandum nobis videtur; etiamsi auctus eamdem dignitatem gerentium ordo commissae curae molem ac magnitudinem longè excedat. Et haud aliter Augustus, ac Caesares alii, ampliâsse magistratuum numerum passim leguntur.